
IEROSINĀJUMI
Nodarbinātības un sociālo lietu komiteja aicina par jautājumu atbildīgo Budžeta kontroles komiteju rezolūcijas priekšlikumā, ko tā pieņems, iekļaut šādus ierosinājumus:
[bookmark: ProcPageAD]–	ņemot vērā Eiropas Revīzijas palātas gada pārskatu par ES budžeta izpildi 2022. finanšu gadā,
–	ņemot vērā Eiropas Revīzijas palātas gada ziņojumu par ES aģentūrām attiecībā uz 2022. finanšu gadu,
–	ņemot vērā Cedefop 2022. gada konsolidēto gada darbības pārskatu,
1.	pauž gandarījumu par to, ka Eiropas Revīzijas palāta ir atzinusi Eiropas Profesionālās izglītības attīstības centra (Cedefop) 2022. finanšu gada pārskatiem pakārtotos darījumus par likumīgiem un pareiziem un ka ir patiesi atspoguļots tā finanšu stāvoklis 2022. gada 31. decembrī;
2.	atzinīgi vērtē to, ka Cedefop 2022. finanšu gada budžets bija palielinājies līdz 26 miljoniem EUR (2021. gadā — 25 miljoni EUR)[footnoteRef:1]; pauž gandarījumu par to, ka Cedefop būtībā ir izlietojis visu pieejamo finansējumu, kopējam budžeta izpildes līmenim sasniedzot 99,98 %; [1:  Šīs budžeta summas ņemtas no Revīzijas palātas gada ziņojuma par ES aģentūrām attiecībā uz 2022. finanšu gadu un balstās uz kopējām maksājumu apropriācijām, kas pieejamas attiecīgajā finanšu gadā.] 

3.	atzinīgi vērtē Cedefop pasākumus un kvalitatīvo darbu, kas nodrošina pētniecību, analīzi, tehniskas konsultācijas un speciālās zināšanas profesionālās izglītības un apmācības (PIA), kvalifikāciju un prasmju politikas jomā, ar mērķi veicināt kvalitatīvu apmācību, kas pielāgota indivīdu un darba tirgus vajadzībām; uzsver, ka ir jānodrošina atbilstoši cilvēkresursi un finanšu resursi, lai Centrs varētu izpildīt savas pilnvaras un arī turpmāk īstenot savu darba programmu, uzrādot augstu darbību izpildes līmeni;
4.	atzinīgi vērtē darbu, ko Centrs veicis, palīdzot analizēt pandēmijas un digitālās pārkārtošanās ietekmi uz uzņēmējdarbības prakses pielāgošanu jaunajai realitātei Savienības darba tirgū, piemēram, kopā ar Eurofound veicot Eiropas uzņēmumu apsekojumu par Covid-19 ietekmi; atzinīgi vērtē arī Centra lomu pētījumu par prasmju neatbilstību apkopošanā un izplatīšanā; šajā sakarībā uzsver Centra nozaru prasmju prognozēšanas pasākumus, proti, uz nākotni vērstu pieeju ar mērķi noskaidrot, kādi prasmju profili ir nepieciešami divējādās pārkārtošanās īstenošanai;
5.	atgādina, ka Centrs pilda svarīgu lomu, visā Savienībā nodrošinādams digitālo prasmju integrēšanu PIA un uzraudzīdams to, kā tiek īstenoti Padomes ieteikumi par Prasmju programmu Eiropai, profesionālā izglītība un apmācība (PIA) ilgtspējīgai konkurētspējai, sociālajam taisnīgumam un noturībai un Digitālās izglītības rīcības plānu un kāda ir to ietekme;
6.	norāda, ka augstā inflācija un ar to saistītā algu korekcija, kā arī algu palielināšanās virs sākotnējām prognozēm apvienojumā ar svēruma koeficienta palielināšanos noteica to, ka elastība attiecībā uz papildu resursu nodrošināšanu pamatdarbībai bija ierobežota;
7.	uzteic Cedefop par tā iesaistīšanos Eiropas Jaunatnes gada pasākumos un par kopā ar Eurofound sekmīgi novadīto piecu aģentūru pasākumu “Youth first! Employment, skills and social policies that work for young Europeans in times of uncertainty” (Jaunatne pirmajā vietā! Nodarbinātība, prasmes un sociālā politika, kas strādā Eiropas jauniešu labā nenoteiktības laikā), kas notika Eiropas Parlamentā 2022. gada septembrī; atzinīgi vērtē to, ka šis pasākums bija vēl viena iespēja apspriest jaunatnes politiku, kā arī iespējas un problēmas, ar kurām jaunieši saskaras nodarbinātības, darba apstākļu, labjutības un psihoemocionālās veselības jomā;
8.	pauž nožēlu par to, ka Revīzijas palāta konstatēja pārkāpumus saistībā ar dienas naudas maksājumiem, ko Cedefop bija veicis diviem tā nodarbinātajiem norīkotajiem valstu ekspertiem (NVE); atzīst, ka Cedefop konstatēja un dokumentēja šādus pārkāpumus neatbilstības reģistrā un laboja situāciju, pamatojoties uz ārējām juridiskām konsultācijām; atzinīgi vērtē to, ka Centrs plāno grozīt savus noteikumus, lai ikvienam NVE, kuram jāmaina dzīvesvieta un jāpārceļas uz Salonikiem, būtu tiesības saņemt pabalstus, jo tas arī nodrošinātu vienlīdzīgu attieksmi pret NVE neatkarīgi no viņu valstspiederības;
9.	pauž nožēlu par to, ka Revīzijas palātai bija konstatējumi attiecībā uz budžeta pārvaldību, jo īpaši to, ka iemaksu aprēķināšanas metode netika pareizi piemērota, un aicina Cedefop uzlabot iekšējās procedūras šajā jomā;
10.	uzteic Cedefop par korporatīvā plāna izstrādi nolūkā uzlabot savu darbību energoefektivitāti un klimatneitralitāti;
11.	atzinīgi vērtē to, ka Cedefop ir pabeidzis īstenot visas darbības saistībā ar Revīzijas palātas konstatējumiem attiecībā uz 2021. finanšu gada budžeta izpildi;
12.	pamatojoties uz pieejamo informāciju, iesaka sniegt Eiropas Profesionālās izglītības attīstības centra izpilddirektoram apstiprinājumu par Cedefop 2022. finanšu gada budžeta izpildi.

